Det er en udvikling, som glæder marketingchef Jesper Færch, Himmerland Forsikring. - Det har været meget spændende for os at være en del af Team Concordia Forsikring Himmerland. Vi har fået en meget høj grad af eksponering, faktisk mere end vi i begyndelsen havde forventet, så vi må sige, at vores sponsorat har været optimalt. Når der nu kommer yderligere sponsorer ind på holdet, forudser jeg en meget spændende udvikling på holdet, udtaler marketingchef Jesper Færch. Oprindelig var det Concordia Forsikring, der var sponsor for cykelholdet. Senere kom Concordias moderselskab, Himmerland Forsikring, med i sponsoratet for at give cykelholdet endnu et økonomisk løft. Det har medført at Team Concordia Forsikring Himmerland har kunnet deltage i en lang række store cykelløb herhjemme, og i udlandet. - Det glæder mig naturligvis rigtig meget, at Concordia Forsikring, har valgt at forlænge deres navnesponsorat med cykelholdet. Concordia Forsikring har været med til at bakke op om dette projekt siden starten i 2009, hvilket har været en uvurderlig hjælp. Jeg kan endvidere oplyse, at både Concordia Forsikring og Himmerland Forsikring er med til at sikre gennemførelsen af to UCI-løb i april 2013 - nemlig Himmerland Rundt samt løbet i Thy, siger manager Mogens Kristensen, Team Concordia Forsikring Himmerland. Et af holdets store hjemlige mål har været deltagelse i landets største cykelbegivenhed, Post Danmark Rundt. Her var ambitionen i 2012 at køre efter "Bakketrøjen" og minimum én placering i top ti på en etape. Begge mål blev indfriet idet Nikola Aistrup vandt Bakketrøjen og Casper Folsach, som bedste dansker, kørte en imponerende 5. plads hjem på løbets ekeltstartsetape.

Opsummering:
Der er lagt op til en væsentlig styrkelse af Team Concordia Forsikring Himmerland i den kommende sæson. Nye samarbejdspartnere og nye ryttere kommer til holdet.